
Birštonas

I. BENDROSIOS NUOSTATOS

                    Birštono savivaldybės kontrolieriaus tarnybos (toliau tarnyba) veiklos ataskaita už 2008 metus parengta ir teikiama Birštono savivaldybės tarybai, vadovaujantis Lietuvos Respublikos vietos savivaldos įstatymo 27 straipsnio 15 punkto nuostatomis, Savivaldybės veiklos reglamentu ir Tarnybos nuostatais. 

                      Savivaldybės Kontrolieriaus tarnybos veiklą, funkcijas ir įgaliojimus nustato Lietuvos Respublikos Vietos savivaldos ir Birštono savivaldybės tarybos 2007-02-05 dienos sprendimu Nr. TS-3 patvirtinti Birštono savivaldybės Kontrolieriaus tarnybos veiklos nuostatai. Šiuose teisės aktuose nustatyta, kad kontrolieriaus tarnyba atlieka finansinius ir veiklos auditus ir patikrinimus savivaldybės administracijoje, savivaldybės administravimo subjektuose, bei savivaldybės kontroliuojamose įmonėse.

                    Įvertinant Vietos savivaldos įstatymo nustatytą kontrolieriaus tarnybos kompetenciją Birštono savivaldybės kontrolieriaus tarnybos, kurioje dirba vienas darbuotojas, veiklos apimtis sudaro 13 savarankiškų biudžetinių įstaigų, savivaldybės administracijoje 12 padalinių, 4 uždaros akcinės bendrovės, kuriose savivaldybė turi daugiau kaip 50 proc. akcijų, 2 viešosios įstaigos, viena savivaldybės įmonė, 15 visuomeninių organizacijų, 4 rėmimo fondai, bei kitos programos remiamos iš savivaldybės biudžeto.

                 Savivaldybės kontrolierė atlikdama auditus ir patikrinimus vertina vadovaujančių darbuotojų, dirbančių tikrinamuose subjektuose, veiksmus (darbo funkcijas) jų atitikimą teisės aktų reikalavimams ir atliktų darbų rezultatus. Auditų ir patikrinimų tikslas pateikti Savivaldybės tarybai, institucijų vadovams bei savivaldybės bendruomenei objektyvią ir tikslią informaciją dėl savivaldybės biudžeto lėšų ir turto apskaitos, valdymo ir naudojimo, pateikti rekomendacijas, kad lėšos ir turtas būtų naudojami taupiai, efektyviai ir racionaliai ir tenkintų savivaldybės gyventojų interesus.


Birštono savivaldybės kontrolieriaus tarnyba yra savivaldybės kontrolės ir audito institucija, kuri atlikdama auditus ir patikrinimus, prižiūrinti, ar teisėtai, efektyviai, ekonomiškai ir rezultatyviai valdomas ir naudojamas savivaldybės turtas, kaip vykdomas savivaldybės biudžetas.

                    Pateiktoje  ataskaitoje noriu apžvelgti praėjusių metų darbus, jų rezultatus ir poveikį Birštono savivaldybės viešojo sektoriaus institucijoms bei savivaldybės gyventojams.


Pagal Vietos savivaldos, Viešojo administravimo, Biudžeto sandaros ir kitų įstatymų bei įstatymus lydinčių aktų nuostatas,  taip pat vadovaujantis pasauline patirtimi, savivaldybės kontrolieriaus tarnyba tapo institucija, atitinkančia audito standartus ir atliekančia vertintojo ir patarėjo vaidmenį, kurios veikla grindžiama nepriklausomumo, teisėtumo, viešumo, objektyvumo ir profesionalumo principais. Pasikeitus teisės aktams pasikeitė ir kontrolierių funkcijos. Revizija, sprendimų priėmimas bei sprendimų įgyvendinimas, nepriskiriama prie audito funkcijų, bei audito dokumentų, kontrolieriaus tarnyba yra institucija, kuri teikia rekomendacijas, o jos turi būti įgyvendinamos. Pagal Vietos savivaldos įstatymo nuostatas dar ir dabar yra išlikusi galimybė finansinių ir veiklos auditų ir patikrinimų metu, jeigu yra nustatomi kokie nors reikšmingi pažeidimai, kurių negalima ištaisyti audito arba patikrinimo atlikimo metu kontrolierius turi teisę priimti sprendimus kurie yra privalomi, ir jų vykdymas yra privalomas tiems tikrinamiems subjektams ir jų vadovams.


Savivaldybės kontrolieriaus tarnyba, atlikdama auditus, nuolat siekia bendradarbiavimo ir tarpusavio supratimo su audituojamųjų įstaigų vadovais ir darbuotojais, rodo iniciatyvą, kad visos pastebėtos klaidos būtų taisomos iš karto audito metu, o finansinėse ataskaitose pateikti duomenys rodytų tikrą ir teisingą įstaigos būklę. Tarnybos tikslas – nustatyti sritis, kuriose kontrolieriaus darbas turės reikšmingiausią įtaką ir pasiūlyti rekomendacijas, kaip įstaigų vadovams tobulinti valdymą, diegti pažangias apskaitos ir finansų valdymo sistemas. Atliekant auditus siekiama, kad kiekvienas auditas būtų išsamus, objektyvus, pagrįstas patikimais įrodymais ir kad audito ataskaitoje ir išvadoje atsispindėtų pagrindinės problemos. Audito tikslas ne tik pateikti objektyvią ir tikslią informaciją, ar savivaldybės finansai ir kitas turtas apskaitomas teisingai ir valdomas išmintingai, bet ir patarti asignavimų valdytojams ką reikėtų taisyti ir keisti, kad reikalai pagerėtų. Prie kontrolieriaus tarnybos funkcijų nepriskirta bausti pažeidėjus ir išieškoti nustatytus trūkumus, tokios kaip baudėjo funkcijos prieštarauja pačiai audito esmei ir tarptautiniams audito standartams.

              Savo veikloje savivaldybės kontrolieriaus tarnyba vadovaujasi Lietuvos Respublikos Vietos savivaldos, Valstybės tarnybos, Valstybės ir savivaldybių turto valdymo, naudojimo ir disponavimo juo, Biudžeto sandaros, Buhalterinės apskaitos, Biudžetinių įstaigų ir kitais įstatymais, valstybinio audito reikalavimais ir metodikomis, Kontrolieriaus tarnybos veiklos nuostatais ir kitais teisės aktais. 

            Savivaldybės kontrolieriaus tarnybos 2008 metų veikla buvo suplanuota ir vykdoma taip, kad užtikrintų prioritetinių užduočių, numatytų Vietos savivaldos įstatyme, įgyvendinimą, t. y. metinės tarnybos veiklos ataskaitos, ataskaitos ir išvados dėl savivaldybės biudžeto įvykdymo ataskaitos bei ataskaitų ir išvadų dėl savivaldybei nuosavybės teise priklausančio turto ataskaitų VT-1 ir VT-2 parengimą ir pateikimą bei įstatymų reglamentuotą savivaldybės įmonių metinių finansinių atskaitomybių auditų atlikimą, audito ataskaitų, audito išvadų parengimą ir pateikimą. 

            2008 metais pagrindinis dėmesys buvo skiriamas finansiniam auditui, kuris apima įvykusių ir finansinėse ataskaitose parodytų ūkinių operacijų vertinimą, biudžeto formavimo ir įvykdymo proceso, vidaus kontrolės, finansų valdymo apskaitos sistemos tyrimą, audituojamojo subjekto sudarytų sutarčių ir sprendimų, susijusių su turto valdymu, naudojimu ir disponavimu juo, teisėtumo vertinimą. Finansinių auditų ir patikrinimų metu neapsiribojama apskaitos ir atskaitomybės patikrinimu, bet vertinama veikla, kuri negali būti atsiejama nuo finansinės veiklos.


Atliekant auditus daug laiko turi būti skiriama planavimui, vidaus kontrolės ir rizikų vertinimui, audito įrodymų surinkimui, audito atrankai, reikšmingumo nustatymui, analitinių procedūrų atlikimui, visa tai įforminti darbo dokumentuose ir iš surinktos medžiagos paruošti ataskaitą ir išvadą bei jas realizuoti. Pagal teisės aktų reikalavimus kontrolierius atlieka finansinius ir veiklos auditus, kurių atlikimui taikomi kiti reikalavimai ir skirtingi standartai, kuriuos reikia  gerai išmanyti ir gebėti taikyti praktikoje. Atliekant auditus nėra standartizuotų darbo dokumentų, jo atlikimą lemia auditą atliekančio asmens gebėjimai ir profesinė patirtis, tai parodo, kad kontrolieriaus darbas yra sudėtingas ir jo atlikimui reikalingas didelis darbo krūvis. 

II. KONTROLIERIAUS TARNYBOS VAIDMUO IR VEIKLA


Savivaldybės kontrolieriaus tarnyba savo veiklą vykdė pagal kontrolierės sudarytą ir patvirtintą bei su Birštono savivaldybės tarnybos Kontrolės komitetu suderintą darbo planą, taip kaip nustatyta Vietos savivaldos įstatyme.


Planas kasmet iki einamųjų metų lapkričio 15 d. pateikiamas Valstybės kontrolei, į kurį Valstybės kontrolė atsižvelgia sudarydama valstybinių auditų programas.


Savivaldybės kontrolieriaus tarnyba 2008 metais įvykdė audito programoje ir veiklos plane numatytas užduotis, Savivaldybės tarybos pavestus patikrinimus, taip pat atliko patikrinimus pagal skundus.


Savivaldybės kontrolieriaus tarnyba atlieka auditus ir patikrinimus Savivaldybės administracijoje, kituose savivaldybės administravimo subjektuose, savivaldybės kontroliuojamose įmonėse bei kitose organizacijose, kurioms skiriama lėšos iš savivaldybės biudžeto, taip pat pagal kompetenciją nagrinėja gyventojų skundus ir pareiškimus, teikia konsultacijas savivaldybės administracijos bei kitų įstaigų darbuotojams.


Pagal Vietos savivaldos įstatymo nuostatas Savivaldybės kontrolieriaus tarnyba kasmet teikia savivaldybės tarybai išvadas:


-dėl pateiktos tvirtinti biudžeto įvykdymo apyskaitos,


-kontrolieriaus tarnybos veiklos ataskaitą, 


-dėl savivaldybės nuosavybės teise priklausančio turto bei patikėjimo teise valdomo valstybės turto ataskaitų,


-kitas svarbias audito ataskaitas ir išvadas.


Savivaldybės kontrolieriaus tarnybos auditų ataskaitos bei išvados teikiamos audituojamų savivaldybės administravimo subjektų bei savivaldybės kontroliuojamų įmonių vadovams, kurie turi žinoti, ar vadovaujama įstaiga įgyvendina užsibrėžtus tikslus ir kurie atsako už įstaigos veiklą, taip pat audito metu nustatytų trūkumų šalinimą bei audito rekomendacijų įgyvendinimą. Baigus auditą administravimo subjektuose vykdoma poauditinė veikla.


Savivaldybės kontrolieriaus tarnyba kiekvienais metais siekia bendradarbiavimo su Savivaldybės Kontrolės komitetu, kuris ir turi prisidėti prie Kontrolieriaus tarnybos auditų veiksmingumo ir jų rekomendacijų praktinio įgyvendinimo. Tuo tikslu savivaldybės kontrolieriaus tarnyba visų patikrinimų ir auditų ataskaitas ir išvadas pateikia savivaldybės Kontrolės komitetui bendram aptarimui ir apsvarstymui. Kontrolieriaus tarnyba vykdo patikrinimus ir auditus, rašo ataskaitas, teikia išvadas, rekomendacijas, tačiau kaip tos rekomendacijos yra išgirstos ir kaip jų yra įsiklausoma savivaldybės institucijose, tai jau didele dalimi priklauso ir nuo savivaldybės Tarybos požiūrio. 


Kontrolieriaus tarnyba pagal finansinio ir veiklos audito ataskaitas nurodo savivaldybės administracijos direktoriui, audituojamų savivaldybės administravimo subjektų bei savivaldybės kontroliuojamų įmonių vadovams jų veiklos trūkumus ir nustato terminą, per kurį turi būti pašalinti nustatyti teisės aktų pažeidimai. Savivaldybės administracijos direktorius, audituojamų savivaldybės administravimo subjektų bei savivaldybės kontroliuojamų įmonių vadovai per savivaldybės kontrolieriaus nustatytą terminą privalo pranešti Kontrolieriaus tarnybai apie auditų metu nustatytų jų veiklos trūkumų pašalinimą. Jeigu paminėti subjektai padėties nepataiso, tai tada bendradarbiaujant su Kontrolės komitetu teikiama savivaldybės tarybai, kurios funkcija pareikalauti iš savivaldybės administravimo subjektų vykdyti savo veiklą, nepažeidžiant teisės aktų reikalavimų. 


Vienas iš audito veiksmingumo kriterijų yra pateiktų rekomendacijų įgyvendinimas.


Galima pasidžiaugti, kad dauguma tikrinamų institucijų atsakingi asmenys geranoriškai ir operatyviai reaguoja į audito metu nustatytus neatitikimus ir pateiktas rekomendacijas ir juos taiso. Tačiau pasitaiko ir tokių biudžetinių asignavimų valdytojų, kurie kartais reaguoja ne taip, kaip turėtų ir kaip to reikalauja teisės aktai. Prie tokių problemų galima akcentuoti įvairius finansų ir kito savivaldybės turto valdymo atskaitingumo sistemos trūkumus ir neapibrėžtumus. Atkreiptinas dėmesys į tai, kad pateiktų rekomendacijų nevykdymas tikrinamuosiuose subjektuose ir nustatytų trūkumų nepašalinus laiku pridaro dar sudėtingesnių problemų, kurias  vėliau reikia spręsti su didesnėmis išlaidomis ir sunkesnėmis pasekmėmis. Vieną iš tokių pavyzdžių paminėsiu UAB „Birštono butų ūkis“, kai eilę metų nebuvo įvykdytos kontrolierės rekomendacijos dėl daugiabučių namų butų ir kitų patalpų savininkų bendrosios nuosavybės  objektų administravimo, atliekant veiksmus būtinus bendrojo naudojimo objektams valdyti, prižiūrėti, remontuoti ir kitaip tvarkyti.


Kontrolieriaus tarnyba yra paruošusi strateginį veiklos planą, kuriame numatyta institucijos:


1) misija – padėti savivaldybei išmintingai valdyti ir naudoti turtą, lėšas ir kitus išteklius;


2) vizija – padėti savivaldybės tarybai vykdyti priimtų sprendimų kontrolę ir skatinti pažangių finansinių valdymo standartų įgyvendinimą savivaldybės sektoriuje bei efektyvų viešųjų paslaugų teikimą visuomenei;


3) institucijos strateginiai tikslai.


Vienas iš pagrindinių strateginių tikslų yra skatinti į rezultatus orientuotą valdymą viešojo administravimo subjektuose, taip pat vertinti vidaus kontrolę, įskaitant finansų valdymą ir pažangių technologijų diegimą.


Finansinių auditų rezultatai rodo, kad būtina didesnį dėmesį skirti biudžetinių įstaigų vadovų ir buhalterių kompetencijos kėlimui vidaus kontrolės srityje. Minimalūs finansų kontrolės reikalavimai turi būti ir toliau, tobulinami įvertinant institucijų veiklos ypatumus, riziką, organizacinę struktūrą bei apskaitos būklę. 


Vidaus kontrolė yra ta sritis, kurioje auditų metu nustatoma daugiausia trūkumų ir tuo pačiu metu pateikta ir įgyvendinta daugiausia rekomendacijų.


Auditais siekiama didinti administravimo subjektų veiklos efektyvumą, auditas leidžia nustatyti veiklos problemas anksčiau, negu jos gali paveikti institucijų veiklos efektyvumą. 


Pirmiausia Kontrolieriaus tarnybos veikla skiriama savivaldybės bendruomenei, tarybai ir audituojamiems subjektams. Stiprinant savivaldybės atsiskaitomumą bendruomenei, siekiama plačiau informuoti gyventojus, kad jiems būtų aišku ir suprantama, kaip leidžiami jų sumokėti mokesčiai. Tinkamas informacijos pateikimas skatina gyventojų pasitikėjimą teikiama informacija bei savivaldybe. Pateikiant informaciją audituojamiems subjektams siekiama skatinti pažangų finansų valdymo ir kontrolės sistemų diegimą, skatinti į rezultatus orientuotą valdymą, ekonomiškai ir taupiai naudojant biudžeto lėšas ir turtą. 


Kontrolieriaus tarnybos veikla 2008 metais buvo orientuota į finansinių auditų atlikimą. Pagal teisės aktų reikalavimus, audito vadovo bei audito metodikos nuostatas audito tikslas yra ne tik finansinės informacijos vertinimas, bet ir įvertinti audituojamojo subjekto veiklą į ateitį, kad būtų sukurta efektyvi vidaus kontrolės sistema, kuri būtų pajėgi laiku surasti klaidas ir teisės aktų neatitikimus, galinčius turėti tiesioginį ir reikšmingą poveikį finansinėms ataskaitoms ir teikiamų duomenų patikimumui.


Audito metu vertinant vidaus kontrolės sistemos būklę siekiama informuoti asignavimų valdytojų vadovus, kad jie suvoktų vidaus kontrolės aplinką bei prevencinių priemonių reikšmę, siekiant užsibrėžtų tikslų ir užtikrinant efektyvų savivaldybės biudžeto lėšų ir turto naudojimą.


Viena iš audito procedūrų yra bendravimas su audituojamo subjekto vadovaujančiais ir kitais darbuotojais. Nuo bendravimo sėkmės didele dalimi priklauso audito įrodymų surinkimas, testų ir procedūrų bei daugelio kitų audito darbų atlikimas. Atlikdamas auditą auditorius turi gerai žinoti ne tik buhalterinę apskaitą, bet ir buhalterinio darbo bei įmonės vadovo veiklos ypatybes.


Atliekant savivaldybės lėšų bei turto panaudojimo auditus, auditorius turi turėti pakankamai žinių apie savivaldybės įstaigų valdymą, jų veiklą ir funkcijas. Jis turi ne tik pats gerai žinoti įstatymus ir teisės aktus, bet ir įsitikinti, kad juos žino audituojamos savivaldybės įstaigos vadovybė. Įstatymų ir nutarimų žinojimas svarbus todėl, kad daugelis klaidų ir netikslumų finansinėse ataskaitose atsiranda arba nežinant įstatymų, arba sąmoningai nesilaikant jų nuostatų.


Savivaldybėje yra sudaromas ir tvirtinamas programinis biudžetas, todėl audituojant labai svarbu įvertinti, ar programos tikslai yra teisingi, ar jie susieti su įstaigos tikslais, be to reikalinga nustatyti, ar yra parengta programos vykdymo kontrolės sistema. Blogai kontroliuojami programos atlikimo etapai ir konkretūs darbai, reiškia didėjančią programos įvykdymo riziką. Lėšos, skirtos programų vykdymui, turi būti naudojamos racionaliai, kad būtų pasiektas rezultatas, o ne proceso finansavimas.

III. ATLIKTI AUDITAI IR PATIKRINIMAI


Vykdydama Vietos savivaldos įstatyme numatytas Kontrolieriaus tarnybos funkcijas bei įgyvendindama Kontrolieriaus tarnybos 2006-2008 metų strateginiame veiklos plane bei 2008 metų veiklos programoje strateginius tikslus, Kontrolieriaus tarnyba atliko 2008 metų veiklos plane numatytus auditus ir patikrinimus bei kitus užplanuotus ir neplanuotus darbus.


Metų eigoje audituota savivaldybės biudžeto lėšos skirtos tikrinamiesiems subjektams, auditų metu buvo stebima ir domimasi, kaip vykdoma ankstesnių auditų ir patikrinimų metu pateiktų rekomendacijų įgyvendinimas ir taisomi neatitikimai.


Atliekant auditus pirmiausia vertinamas audituojamojo subjekto vidaus kontrolės sistemos veiksmingumas. Vidaus kontrolės įvertinimo rezultatai kartu su rekomendacijomis dėl vidaus kontrolės procedūrų veiksmingumo didinimo pateikiami audituojamąjam subjektui.
Vykdant Birštono savivaldybės tarybos 2007 m. balandžio 23 d. sprendimą Nr. TS-54, 2008 m. pirmą ketvirtį atliktas UAB „Birštono butų ūkis“ finansinės atskaitomybės ir veiklos ataskaitos auditas. Audituota finansinės atskaitomybės už 2008 metus sudarymas įvertinant, ar finansinėje atskaitomybėje nėra reikšmingų neatitikimų lyginant su ataskaitomis iš kurių ji buvo sudaryta.  Pareikšta nepriklausoma nuomonė dėl finansinių ir kitų ataskaitų tikrumo ir teisingumo. Įvertinta bendrovės 2007 metų ūkinė ir finansinė veikla, vidaus kontrolės sukūrimas, bei per audituojamąjį laikotarpį atlikti bendrovės sandoriai taip pat įvertintas bendrovės administracijos darbas, vykdant pagrindinę savo veiklą – daugiabučių namų, butų ir kitų patalpų savininkų bendrosios nuosavybės objektų administravimą, laikantis įstatymų ir kitų teisės aktų reikalavimų.

Audito metu nustatyta, kad bendrovė pagal Birštono savivaldybės tarybos patvirtintus bendrovės įstatus vykdo Butų savininkų bendrosios nuosavybės administravimą, jų eksploatavimo tarifas yra 0,10 Lt už 1 kv. m. per mėn., patvirtintas Birštono miesto tarybos 1996 m. birželio 27 d. sprendimu Nr. 70. Tais pat metais bendrovei Birštono miesto valdybos gruodžio 21 d. sprendimu Nr. 150 pavesta atlikti gyvenamųjų namų šildymo ir karšto vandens tiekimo sistemų priežiūrą ir nustatytas 0,12 Lt už 1 kv. m per mėnesį tarifas ir atskaitymų kapitaliniam remontui tarifas 0,07 Lt 1 kv. m per mėnesį. Paminėti administravimo tarifai nekito jau 11 metų, tai neatitinka Civilinio kodekso nuostatų, kad nustatyti administravimo tarifai turi būti tokie, kad administratorius galėtų tinkamai vykdyti jam priskirtas funkcijas.


Savivaldybė pavesdama bendrovei vykdyti daugiabučių gyvenamųjų namų šildymo ir karšto vandens priežiūrą neparengė ir nepatvirtino daugiabučių namų šildymo ir karšto vandens sistemų priežiūros tvarkos ir nenustatė bendrovės funkcijų atliekant daugiabučių gyvenamųjų namų šilumos ir karšto vandens sistemų priežiūrą, todėl vartotojams nebuvo sudaryta galimybė vykdyti paslaugų atlikimo kontrolę.


Išanalizavus bendrovės Pelno (nuostolio) ataskaitos rodiklius nustatyta, kad bendrovė dirba neefektyviai, bendrojo pelningumo rodiklis yra neigiamas, bendrovės veikla yra nuostolinga.


Bendrovės finansinę būklę ir veiklos rezultatus atspindintis trumpalaikio mokumo koeficientas rodo, kad bendrovė pajėgė atsiskaityti už savo trumpalaikius įsipareigojimus tik naudodamasi sukauptomis daugiabučių gyventojų einamojo remonto lėšomis, bet pagal Civilinio kodekso nuostatas bendrovė negali prisiimti įsipareigojimų disponuodama šiomis lėšomis. 


Bendrovė, neatsižvelgė į eilę metų kontrolierės teiktas rekomendacijas ir iki 2006 metų lėšas sukauptas daugiabučių namų bendrosios nuosavybės kapitaliniam remontui naudojo nesilaikydama Civilinio kodekso ir Butų savininkų bendrosios nuosavybės nuostatų reikalavimų. Remontui sukauptų lėšų apskaita vedama atskirai pagal kiekvieną namą, tačiau šias lėšas (daugumoje stogų remontui) bendrovė iki 2006 metų naudojo neteisėtai tiems namams, kurie neturėjo sukauptų lėšų, iš kitų namų sukauptų remontui lėšų sąskaitos, todėl panaudotų kapitaliniam remontui skolintų lėšų sąskaita 2008-01-01 d. panaudota 68255,05 Lt lyginant su 2007-01-01 d. (panaudota 78205,31 Lt) sumažėjo 9950,26 Lt. Nustatyta, kad bendrovėje nepanaudotų kaupiamųjų remonto lėšų iš viso 2008-01-01 yra 151285,46 Lt, tačiau dėl minėtos priežasties, bendrovės balanse 2008-01-01 d. nepanaudotų remontui lėšų likutis yra 83030,41 Lt.


Pagal minėtų teisės aktų reikalavimus daugiabučio namo gyventojų sukauptos namo remontui lėšos turi būti naudojamos tiktai to namo bendro naudojimo patalpų remontui pagal to namo savininkų susirinkimo sprendimus. Pažeidžiant šiuos reikalavimus bendrovė stogų, laiptinių ir kt. remonto darbus atliko neturėdama rašytinių butų savininkų sprendimų dėl darbų atlikimo, o tik užregistravus paraiškų priėmimo žurnale. Atlikus darbus ir vykdant atliktų darbų priėmimą į komisiją daugumoje nebuvo įtraukiama namo savininkų atstovai. Bendrovė pirkdama bendrojo naudojimo remonto darbų paslaugas, medžiagas ir kitas prekes nesilaikė Viešųjų pirkimų įstatymo reikalavimų, nevykdė pirkimų kainų apklausos. Bendrovė nesilaikė Civilinio kodekso reikalavimų ir neatsiskaitė namų savininkams apie surinktų lėšų detalų panaudojimą, nebuvo užtikrintas skaidrumas ir viešumas ir visais kitais butų bendrosios nuosavybės administravimo klausimais.


Tačiau daugeliu atvejų bendrojo naudojimo patalpų užlaikymas ir priežiūra didele dalimi priklauso ir nuo namo gyventojų požiūrio į savo bendrą nuosavybę. Gyventojai turi domėtis ir kontroliuoti lėšų panaudojimą, o bendrovė turi sudaryti sąlygas susipažinti su darbų atlikimo aktais ir kitais rūpimais klausimais.


Audito  metu nustatyta, kad bendrovės veiklai neigiamos įtakos turi susidarę ilgalaikiai įsiskolinimai už suteiktas paslaugas. Privačių namų gyventojai už suteiktas paslaugas 2008-01-01 d. bendrovei skolingi 27552,00 Lt, daugiabučių namų gyventojai – 111055,00 Lt. Socialinio būsto gyventojai už komunalinius patarnavimus ir buto nuomą liko skolingi – 20303,00 Lt, įsiskolinimai kiekvienais metais didėja, didžiausia gyventojų skola siekia iki 5,00 tūkst. Lt.


Nors Civiliniame kodekse bei Butų savininkų bendrosios nuosavybės administravimo nuostatuose ir paslaugų tiekimo sutartyse yra nustatyta atsakomybė už mokesčių, rinkliavų ir kitų įmokų nesumokėjimą, tačiau bendrovė neišnaudoja visų galimybių dėl susidariusių skolų išieškojimo.
2008-01-01 bendrovė liko skolinga UAB „Dzūtra“-24913,00 Lt (surinkti mokesčiai už atliekų išvežimą), UAB „Birštono vandentiekis“-12800,00 Lt (surinkti mokesčiai už šaltą vandenį), Letuko įmonei „Technikos pasaulis“ – 10990,00 Lt (surinkti mokesčiai už televizijos signalų naudojimą), VST už elektros energiją – 5297,00 Lt, VMI-1613,97 Lt ir kt. Viso bendrovės mokėtinos sumos ir įsipareigojimai 2008-01-01 yra 197048,00 Lt lyginant su 2007-01-01 d. išaugo 32509,00 Lt .Per 2007 metus bendrovė patyrė 205634,57 Lt išlaidų, lyginant su 2006 metais išlaidos padidėjo 41370,69 Lt .Didžiausią išlaidų dalį sudarė išlaidos darbo užmokesčiui-116776,44 Lt (padidėjo-32456,21 Lt), išlaidos socialiniam draudimui – 36109,98 Lt (padidėjo 9987,52 Lt). Išlaidos darbo užmokesčiui ir socialiniam draudimui sudarė 74,34 procentus visų bendrovės išlaidų. Bendrovės 2007 metų pajamos sudarė 155007,00 Lt lyginant su 2006 metais pajamos 6384,00 Lt sumažėjo.

Bendrovės 2007 metų veiklos rezultatas 50627,87 Lt nuostolis (2006 metų nuostolis-3456,00 Lt), su perkeltu iš ankstesnių metų bendrovės nuostoliu 46233,00 Lt bendras nuostolis yra 96861,00 Lt.


Atlikus auditą, audito ataskaitoje pateiktos rekomendacijos dėl nustatytų neatitikimų ir klaidų pašalinimo Birštono savivaldybės tarybai (visuotiniam bendrovės akcininkų susirinkimui) rekomenduota patvirtinti butų ir kitų statinių naudojimo ir priežiūros taisykles, daugiabučių namų šildymo ir karšto vandens sistemų priežiūros tvarką, peržiūrėti ir patvirtinti bendrosios nuosavybės administravimo tarifų bei jo apskaičiavimo metodiką, peržiūrėti daugiabučių namų šildymo ir karšto vandens sistemų priežiūros tarifą bei nuomos mokesčio tarifą už savivaldybei priklausančių butų nuomą. 


Pasiūlyta Birštono savivaldybės administracijai patvirtinti daugiabučių namų bendrojo naudojimo objektų nuolatinės techninės priežiūros (eksploatavimo) darbų sąrašą, sutinkamai su teisės aktų pasikeitimais peržiūrėti ir padaryti atitinkamus pakeitimus UAB „Birštono butų ūkis“ butų ir kitų patalpų savininkų bendrosios nuosavybės administravimo nuostatuose, daugiau dėmesio skirti nuostatuose nustatytų uždavinių ir funkcijų vykdymo kontrolei, skatinti ir remti bendrijų steigimąsi.


UAB „Birštono butų ūkis“ administracijai nurodyta, atliekant pagrindinį administratoriaus vaidmenį ir funkcijas vykdyti Civilinio kodekso bei minėtų administravimo nuostatų reikalavimus, sudaryti daugiabučių namų bendrojo naudojimo objektų aprašą, kuriame turi būti objektų rūšis, techninė būklė, bei su tuo susijusios patalpų savininkų teisės ir pareigos ir teikti savivaldybei tvirtinti. 


Namo sukauptas remontui lėšas naudoti tik to namo reikmėms, pagal namo savininkų susirinkimo raštišką sprendimą, remonto paslaugas bei prekes pirkti Viešųjų pirkimų įstatymo nustatytu kainų apklausos būdu, atliktus darbus įforminti aktais ir atliktų darbų priėmimą vykdyti tik esant daugiabučių namų savininkų atstovams, kontroliuoti atliktų darbų kokybę. Pasibaigus kalendoriniams metams administruojamų namų savininkams teikti detalią savo veiklos, susijusios su administruojamu namu, ataskaitą, kurioje atsispindėtų surinktų lėšų dydis, jų detalus panaudojimas ir likutis ir teikti kitą pageidaujamą informaciją, susijusią su jų namo atliktais remonto darbais ir kt. Kadangi bendrovė atlieka santechnikos ir kitus darbus privačiuose butuose negaudama pajamų, rekomenduota kreiptis į savivaldybės tarybą, dėl papildomų paslaugų teikimo tarifų patvirtinimo. Pagal patvirtintus tarifus bendrovė galėtų teikti papildomas paslaugas ne tik daugiabučių namų gyventojams bet ir kitiems klientams, bei gauti papildomų pajamų.
Atsižvelgiant į kontrolierės auditų metu nustatytus neatitikimus ir pateiktas rekomendacijas savivaldybės tarybos 2008-03-03 d. sprendimu Nr. TS-28 patvirtinta:

-daugiabučių namų bendrosios nuosavybės administravimo ir nuolatinės techninės priežiūros tarifų nustatymo metodika;

-daugiabučių namų bendrosios nuosavybės administravimo maksimalūs tarifai;

-daugiabučių namų nuolatinės techninės priežiūros maksimalūs tarifai;

-daugiabučių namų šildymo ir karšto vandens sistemų nuolatinės techninės priežiūros maksimalūs tarifai.
Remiantis audito rezultatais nustatyta, kad UAB „Birštono butų ūkis“ finansinė atskaitomybė už 2007 metus yra parengta vadovaujantis bendraisiais apskaitos principais ir reikšmingais atžvilgiais teisingai atspindi 2007-12-31 d . finansinę padėtį ir veiklos rezultatus.
Kontrolieriaus tarnybos kontrolierė, vykdydama 2008 metų Kontrolieriaus tarnybos veiklos planą, ir remdamasi Savivaldybės biudžeto asignavimų valdytojų 2007 metų finansinių atskaitomybių duomenimis ir atliktais auditais ir patikrinimais, 2008 metų pirmą ketvirtį, atliko Birštono savivaldybės 2007 metų biudžeto įvykdymo ataskaitos auditą. Audito tikslas- nustatyti, ar 2007 metų savivaldybės biudžeto įvykdymo ataskaita parodo tikrą ir teisingą finansinę būklę, ar apskaita tvarkoma ir finansinė atskaitomybė sudaroma įstatymų nustatyta tvarka. 


Pagal Biudžeto sandaros įstatymą už Savivaldybės biudžeto įvykdymo ataskaitos parengimą ir pateikimą Savivaldybės tarybai yra atsakinga Savivaldybės administracija, o kontrolierės pareiga, remiantis atliktu auditu pareikšti nuomonę dėl biudžeto įvykdymo ataskaitos sudarymo ir pagal Vietos savivaldos įstatymo 27 straipsnio 9 dalies 10 ir 17 punktų reikalavimus parengti ir  pateikti išvadą dėl šios ataskaitos. Audito metu buvo tikrinama biudžeto lėšų naudojimo teisingumas, sutinkamai su savivaldybės tarybos sprendimais tvirtinant biudžetą, bei su padarytais vėlesniais sprendimų pakeitimais; finansinių ir statistinių ataskaitų sudarymo teisingumas; žemės nuomos mokesčio surinkimo ir apskaitos teisingumas; vidaus kontrolės efektyvumas, apskaitos sistemų tobulinimas ir kompiuterizavimas. 

                    Vienas iš finansų valdymo skaidrumo ir atskaitingumo gerinimo būdų yra vidaus kontrolės stiprinimas. Institucijai skirtų savivaldybės biudžeto asignavimų panaudojimo teisėtumas ir turto naudojimo efektyvumas priklauso nuo to, ar vidaus kontrolės procedūros leidžia fiksuoti padarytas klaidas ir laiku jas ištaisyti. Atlikdama savivaldybės biudžeto įvykdymo ataskaitos auditą ir kitus finansinius auditus kontrolierė vertino audituojamų subjektų kontrolės aplinką, vidaus kontrolės procedūras, ar jos yra pakankamos ir veiksmingos, nes tik efektyviai veikianti vidaus kontrolė užtikrina tvarkingą, taupią ir rezultatyvią veiklą, įstaigose dirbančių asmenų atsakomybę už savo veiksmus ir sprendimus, valdant ir naudojant savivaldybės turtą ir lėšas, įstatymų ir kitų teisės aktų laikymąsi, piniginių ir materialinių išteklių apsaugą nuo praradimo, netinkamo naudojimo ir valdymo bei klaidų ir apgaulės. Deja reikia pažymėti, kad įstaigų vadovai nepakankamai vertina ir skiria per mažą dėmesį vidaus kontrolės sistemos kūrimui ir tobulinimui. Būtina ugdyti valstybės tarnautojų, specialistų ir kitų darbuotojų gebėjimus bei atsakomybę už vidaus kontrolės procedūrų veiksmingumą. Vertinant biudžeto apskaitą nustatyta, kad asignavimų valdytojai sudaro savo vykdomų programų išlaidų sąmatas pagal kiekvieną tikslą, uždavinį, atskirus priemonių kodus ir finansavimo šaltinius, tai labai didina sąmatų skaičių. Toks didelis ir nuolat augantis sąmatų ir ataskaitų skaičius didina darbo laiko sąnaudas, dėl didelių apimčių didėja klaidų atsiradimo rizika.

                    Patvirtintas 2007 metų biudžetas metų eigoje Savivaldybės tarybos sprendimais buvo aštuonis kartus tikslintas. Biudžeto sandaros įstatymo nuostatos suteikia galimybę perskirstyti lėšas. Lėšų perskirstymas savaime nėra neigiamas dalykas, tačiau perskirstytos lėšos dažniausiai netenka planuotos paskirties, bei dažnas ir daugiausiai biudžetinių metų pabaigoje vykdomas biudžeto programoms skirtų lėšų perskirstymas rodo ne visais atvejais optimalų lėšų poreikio planavimą ir formuoja nuomonę, kad savivaldybės biudžeto projektas daugiau grindžiamas ne biudžeto programų tikslais,  bet asignavimų valdytojų poreikiais. Pastebėta, kad svarstant 2007 metų savivaldybės biudžeto projektą nebuvo užtikrinta Biudžeto sandaros įstatymo 11 straipsnio ir Vietos savivaldos įstatymo 51 straipsnio 4 dalies nuostatų taikymas, biudžeto projektas nebuvo paskelbtas gyventojų svarstymui. Savivaldybės vykdomoji valdžia turi sudaryti sąlygas gyventojams, savivaldybės reglamente nustatyta tvarka, svarstyti biudžeto projektą, bei numatyti pakankamai laiko ir tinkamą būdą pasiūlymams teikti. 

                    2007 metų savivaldybės biudžeto pajamos įvykdytos 90,06 procentais, biudžetas neįvykdytas šiose pajamose: gyventojų pajamų mokestis savivaldybių išlaidų struktūros skirtumams išlyginti; gyventojų pajamų mokestis savivaldybių pajamoms iš gyventojų pajamų mokesčio išlyginti; turto mokesčiai; speciali tikslinė dotacija; gyventojų fizinių asmenų pajamų mokestis; specialiųjų programų lėšų; nepilnai panaudota lėšos gautos iš valstybės iždo pagal tarpusavio atsiskaitymus ir tikslinės dotacijos lėšos valstybinėms  (perduotoms savivaldybėms) funkcijoms finansuoti t.y. socialinei paramai, vaikų apsaugai ir darbo rinkos politikai iš viso 125,6 tūkst. Lt grąžinta į valstybės biudžetą; nepilnai gauta parama iš Europos Sąjungos. Išanalizavus gyventojų fizinių asmenų pajamų mokesčio surinkimą, nustatyta, kad šio mokesčio daugiausia gauta iš Kauno VMI tolau seka Birštono VMI, Vilniaus VMI Alytaus VMI ir kt. tai parodo, kad dauguma Birštono gyventojų dirba Kaune, Vilniuje bei kituose Lietuvos miestuose, kas kelia susirūpinimą dėl darbo vietų trūkumo savivaldybėje. Savivaldybei skirtų valstybės tikslinių lėšų nepilnas panaudojimas ir jų grąžinimas rodo, kad lėšų poreikis planuojamas didesnis, negu poreikis jų įsisavinimui, planuojant lėšų poreikį reikėtų atsižvelgti į praėjusių metų lėšų įsisavinimą. Nustatyta, kad piniginei socialiniai paramai mažas pajamas gaunančioms šeimoms administruoti savivaldybės biudžete buvo numatyta daugiau negu įstatymu nustatyta 4 procentų riba nuo visos šioms funkcijoms planuojamų išlaidų sumos. Biudžetas viršytas šiose pajamose: nuomos mokestis už valstybinę žemę ir valstybinius gamtos išteklius; pajamos iš baudų ir konfiskacijos; gauta neplanuotų turto realizavimo pajamų; viršyta pajamos už aplinkos teršimą; surinkta daugiau rinkliavų. Tikrinant nuomos mokesčio administravimą ir surinkimą, nustatyta, kad savivaldybėje žemės nuomos mokesčio lengvatos buvo suteikiamos neesant patvirtintos šio mokesčio lengvatų suteikimo tvarkos. Kadangi nuomos mokesčio už valstybinę žemę administravimo tvarka valstybiniu lygmeniu norminiais teisės aktais nėra reglamentuota, todėl nevykdoma jo sumokėjimo kontrolė ir išieškojimo procedūros, kai kurių fizinių ir juridinių asmenų susidariusios skolos yra nuo 2003 metų.  

          Išlaidų planas įvykdytas 92,97 proc., didžiausią dalį visų išlaidų savivaldybėje pagal funkcinę klasifikaciją sudarė išlaidos švietimui, pagal išlaidų straipsnius daugiausia išlaidų sudaro darbo užmokestis ir lėšos socialiniam draudimui, toliau seka išlaidos komunaliniams patarnavimams (šildymui, elektrai, transportui ir kt.). 2008-01-01 savivaldybės debitorinis įsiskolinimas sudarė 262,7 tūkst. Lt, (lyginant su 2006 m sumažėjo) iš jo 117,29 tūkst. Lt yra ilgalaikė skola savivaldybei už patalpų nuomą. Kreditorinis įsiskolinimas 2008-01-01 sudarė 1058,3 tūkst. Lt(lyginant su 2006 m. sumažėjo), tame tarpe 597,1 tūkst. Lt paimta ilgalaikė paskola investiciniams projektams finansuoti. Ilgalaikių kreditorinių įsiskolinimų savivaldybė 2008-01-01 neturėjo. Savivaldybės biudžeto asignavimų valdytojai jiems skirtus biudžeto asignavimus naudojo Biudžeto sandaros įstatymo nustatyta tvarka, neviršydami patvirtintų programų išlaidų sąmatų bendrųjų asignavimų tarp jų darbo užmokesčiui ir turtui įsigyti.


Audituojant biudžeto įvykdymo ataskaitas nustatyta, kad naudojant savivaldybės biudžeto lėšas dažniausiai nesilaikoma Biudžeto sandaros, Buhalterinės apskaitos, Darbo kodekso, Viešųjų pirkimų įstatymų reikalavimų, taip pat nustatyta, kad asignavimų valdytojai turi rezervų taupiau naudoti skirtus asignavimus.


Audito išvadoje nustatyta, kad savivaldybės biudžeto įvykdymo ataskaitose atspindėta tikra 2007-12-31 savivaldybės finansinė būklė ir kad Savivaldybės 2007 metų biudžeto įvykdymo ataskaita visais reikšmingais atžvilgiais parengta pagal Biudžeto sandaros ir 2007 metų valstybės biudžeto ir savivaldybių biudžetų finansinių rodiklių patvirtinimo įstatymą.


Audito ataskaita ir išvada Savivaldybės tarybos reglamento nustatytu laiku pateikta Savivaldybės tarybai, merui, Savivaldybės tarybos komitetams, Savivaldybės administracijos direktoriui.


Vykdant Birštono savivaldybės tarybos 2007 m. balandžio 23 d. sprendimą Nr. TS-56 ir Nr. TS-55 2008 metų antrą ketvirtį atlikta UAB „Birštono vandentiekis“ ir UAB „Birštono šiluma“ 2007 metų finansinės atskaitomybės ir veiklos ataskaitų auditai.


Auditų tikslas – patikrinti šių įmonių metinę finansinę atskaitomybę, įvertinant, ar finansinės ataskaitos tikrai ir teisingai visais reikšmingais atžvilgiais parodo įmonių finansinę būklę ir veiklos rezultatus, ar finansinė atskaitomybė parengta pagal galiojančius Lietuvos respublikos teisės aktus, reglamentuojančius buhalterinę apskaitą ir finansinės atskaitomybės sudarymą, taip pat kitus teisės aktus; įvertinti, ar įmonių metinėse veiklos ataskaitose pateikti duomenys atitinka finansinės atskaitomybės duomenis; pareikšti nepriklausomą nuomonę dėl metinių finansinių atskaitomybių ir įmonių metinių veiklos ataskaitų tikrumo ir teisingumo.


Auditų metu buvo surinkti įrodymai auditų nuomonei dėl šių audituotų įmonių 2007 metų finansinių ataskaitų ir veiklos ataskaitų pateikti. 


Atliekant auditą UAB „Birštono vandentiekis“ nustatyta, kad bendrovės 2007 metų veiklos rezultatas yra 218684,00 Lt nuostolis(2006 metų-16027,00 Lt nuostolis). Lyginant su 2006 metais sumažėjo pardavimo pajamos, padidėjo pardavimo savikaina bei 131,00 tūkst. Lt padidėjo veiklos sąnaudos. Sąnaudų padidėjimui įtakos turėjo darbo užmokesčio didinimas, kuro, medžiagų , mokesčių už taršą bei požeminį vandenį pabrangimas, vandens vartojimo sumažėjimas ir kiti veiksniai.  Audito metu pateikta rekomendacijos dėl buhalterinės apskaitos kompiuterizavimo, dėl beviltiškų skolų nurašymo, dėl bendrovės turto, kuris nėra įregistruotas nekilnojamojo turto registre kadastrinių matavimų ir inventorizacijos atlikimo bei teisiško įregistravimo nekilnojamojo turto registre. Bendrovėje, atsižvelgiant į 2006 m. audito metu pateiktas kontrolierės rekomendacijas visiems darbuotojams parengta pareiginiai nuostatai, kuriuose reglamentuota darbuotojų pareigos, teisės ir atsakomybė, parengta tvarka įmonės apskaitos politikai įgyvendinti, patvirtinta Viešųjų pirkimų taisyklės ir pirkimų komisija, pasirašyta nešališkumo deklaracijos. Remiantis audito rezultatais buvo nustatyta, kad UAB „Birštono vandentiekis“ 2007 metų finansinė atskaitomybė visais reikšmingais atžvilgiais teisingai atspindi įmonės 2007 metų finansinę būklę ir veiklos rezultatus ir yra parengta pagal teisės aktų reikalavimus.


UAB „Birštono šiluma“ finansinės atskaitomybės audito metu nustatyta, kad bendrovė 2007 metus užbaigė turėdama 357130,00 Lt nuostolį, praėjusių metų nuostolis – 157112,00 Lt, ir bendras bendrovės nuostolis yra 514242,00 Lt. Pagrindiniai veiksniai įtakojantys nuostolio didėjimą yra kuro, medžiagų kainų augimas, šilumos vartojimo mažėjimas bei šilumos kainų nedidėjimas.  2007-12-31 ilgalaikių  įsipareigojimų bendrovė neturėjo, trumpalaikės skolos – 465609,00 Lt, iš jų 459298,00 Lt skolos tiekėjams.
Audito metu buvo peržiūrėta bendrovės atskaitomybės parengimo procedūros bei dokumentai, patvirtinantys pateiktą informaciją, įsitikinta turto nuosavybe, buvimu ir įvertinimu, buvo įsitikinta, ar įsiskolinimai ir įsipareigojimai, kurie užfiksuoti pirminiuose dokumentuose, yra tinkamai atspindėti finansinėje atskaitomybėje.


Remiantis atliktu auditu nustatyta, kad UAB „Birštono šiluma“ 2007 metų finansinėje atskaitomybėje nėra reikšmingų neatitikimų, lyginant su bendrovės finansinėmis ataskaitomis ir ji yra parengta pagal teisės aktų reikalavimus.


Šių bendrovių audito ataskaitos ir išvados buvo pateiktos Savivaldybės tarybai, svarstant jų 2007 metų veiklos rezultatus.


Svarbu pažymėti, kad audituotų savivaldybės kontroliuojamų įmonių vadovai ir atsakingi darbuotojai auditų metu geranoriškai bendradarbiavo, sprendė iškilusius neaiškumus ir tinkamai reagavo į audito metu pareikštas pastabas ir pasiūlymus vidaus kontrolei tobulinti ir apskaitai tvarkyti.


Pagal Valstybės ir savivaldybių turto valdymo, naudojimo ir disponavimo juo įstatymą, Savivaldybei nuosavybės teise priklausančio ir patikėjimo teise valdomo valstybės turto ataskaitą Lietuvos Respublikos Vyriausybės nustatyta tvarka rengia savivaldybės administracija ir teikia savivaldybės tarybai, merui, kontrolieriaus tarnybai ir Statistikos departamentui. Kontrolieriaus tarnyba privalo savivaldybės reglamento nustatyta tvarka patikrinti ir pateikti savivaldybės tarybai išvadą dėl šių ataskaitų.


Kontrolieriaus tarnyba, vadovaudamasi Vietos savivaldos įstatymu, Valstybės ir savivaldybių turto valdymo, naudojimo ir disponavimo juo įstatymu, remdamasi savivaldybės biudžeto asignavimų valdytojų 2007 metų finansinių atskaitomybių duomenimis, 2008 metų trečią  ketvirtį atliko turto ataskaitų auditą, parengė ataskaitą ir išvadą dėl savivaldybei nuosavybės teise priklausančio ir patikėjimo teise valdomo valstybės turto 2007 metų VT-01 ir VT-02ataskaitų.


Savivaldybei nuosavybės teise priklausančio ir patikėjimo teise valdomo valstybės turto savininko funkcijas remdamasi įstatymais, įgyvendina Savivaldybės taryba. Savivaldybės įstaigos, įmonės ir organizacijos joms perduotą turtą valdo, naudoja bei disponuoja juo Savivaldybės tarybos sprendimų nustatyta tvarka. 


Atliekant auditą buvo atsižvelgta į turto ataskaitų rengimo principus, turto apskaitos tvarkymą bei savivaldybės tarybos sprendimų vykdymą.


Auditas buvo suplanuotas taip, kad būtų gauti pakankami įrodymai, jog turto ataskaitose nėra reikšmingų informacijos iškraipymų lyginant su finansinėmis ataskaitomis ir duomenimis, iš kurių jos buvo sudarytos.
Audito išvadoje nustatyta, kad savivaldybei nuosavybės teise priklausančio ir patikėjimo teise valdomo valstybės turto 2007 metų ataskaitos VT-01 ir VT-02 visais reikšmingais atžvilgiais parengtos remiantis Lietuvos Respublikos Vyriausybės nustatyta tvarka ir Statistikos departamento išaiškinimais, ataskaitoms pildyti ir atitinka finansines ataskaitas ir duomenis, iš kurių jos buvo sudarytos.
Tačiau buvo atkreiptas dėmesys į tai, kad Savivaldybės administracijos vykdyta vidaus ir finansų kontrolė iš dalies neužtikrino, kad būtų tinkamai tvarkoma turto apskaita, kurios duomenų reikia turto ataskaitoms rengti, dėl to rengiant ataskaitas audito metu buvo nustatyta neatitikimų, kuriuos buvo rekomenduota ištaisyti. Administracija reagavo į pateiktas rekomendacijas ir neatikimus ištaisė audito metu. 

Pažymėtina, kad Savivaldybės administracija ir kitos biudžetinės įstaigos rengdamos turto ataskaitas už 2007 metus atkreipė dėmesį į Savivaldybės kontrolieriaus tarnybos ankstesniais metais audito metu pareikštas rekomendacijas dėl nustatytų neatitikimų apskaitant turtą, taisė turto apskaitos klaidas, ėmėsi priemonių spręsti su savivaldybės nuosavybės teise priklausančio bei patikėjimo teise valdomo valstybės turto valdymu, naudojimu ir disponavimu susijusias problemas. Tačiau ne visos kontrolierės rekomendacijos dėl turto inventorizavimo ir įregistravimo nekilnojamojo turto registre įvykdytos. Neinventorizuota ir neįregistruota nekilnojamojo turto registre savivaldybės gatvės, šaligatviai, skverai, paminklai, kaimo kapinės, BĮ Birštono miesto tvarkymo tarnybos balanse esančių pastatų, t. y. garažų ir kitų statinių, esančių Prienų g.11,13,35, pastato Vaižganto g. 2, B. Sruogos g. 19 ir 19A garažas, sandėlis, slidžių nuomos pastatas, administracinio pastato Jaunimo g. 3, ne visas inventorizuotas ir neapskaityta turto registre prie  savivaldybės administracinio pastato Jaunimo g. 2 žemės sklypas, neinventorizuoti ir neapskaityti ir kitų savivaldybei priklausančių pastatų žemės sklypai, UAB „Birštono vandentiekis“ balanse esančių objektų t.y. Nemajūnų vandenvietės Nr. 2 pastatų, Turistų g. 22 vandenvietė Nr. 1 pastatų neatlikta teisinė registracija, Bučiūnų vandenvietės siurblinė ir vandens bokštas neatlikta inventorizacija ir teisinė registracija, Nemajūnų vandenvietės Tauliukų km. žemės sklypo, nugeležinimo st. žemės sklypo esančio N. Silvanavičiaus g. 2, taip pat Birštono vandenvietės Nr.1 žemės sklypų, esančių Turistų g. 22, bei žemės sklypų, esančių Bučiūnų vandenvietėje neatlikta kadastriniai matavimai ir ir teisinė registracija. Neatlikta inventorizacija ir teisinė registracija UAB „Butų ūkis“ balanse apskaitytų negyvenamų patalpų, esančių Druskupio g. 6, Vilniaus g.4 ir S.Dariaus ir S.Girėno g. 5 Birštone. Savivaldybės muziejuose, kaip ir visoje Respublikoje, muziejinės vertybės nėra apskaitytos vertine išraiška ir neparodytos finansinėje atskaitomybėje, o registruojamos inventorinėse knygose, kurios atitinka registro arba sąrašo reikalavimus. Pradėjus turto apskaitą tvarkyti Pagal Viešojo sektoriaus apskaitos ir finansinės atskaitomybės 12 standarto „Ilgalaikis materialus turtas“ reikalavimus ir parengus muziejinių vertybių apskaitos ir vertinimo metodiką visas muziejines vertybes privalu bus apskaityti nustatyta verte ir parodyti finansinėje atskaitomybėje. Kadangi paminėta dalis savivaldybės turto yra neįvertinta ir neapskaityta turto registre tai sudarytos turto ataskaitos neatspindi tikros savivaldybės turto finansinės būklės už 2007 metus.

Atliekant turto ataskaitų auditą visuose audituojamuose subjektuose buvo patikrinta turto ir lėšų inventorizacijų pravedimas ir įforminimas. Metinės finansinės atskaitomybės sudarymui labai svarbu yra teisingai ir kruopščiai atlikta inventorizacija. Nuo to, kaip bus atlikta inventorizacija priklauso, ar teisingai apskaitoje ir finansinėje atskaitomybėje įvertintas įstaigos turtas, įsipareigojimai, netinkamo naudoti ir nereikalingo turto nustatymas, ar suderinta skolų ir įsipareigojimų likučiai, todėl tikrinant į šiuos dalykus buvo atkreiptas dėmesys.    

Neatitikimai nustatyti biudžetinėse įstaigose, Vyriausybės nutarimais savivaldybei perduotą valstybei priklausantį turtą, įtraukiant į apskaitą ir atvaizduojant turto ataskaitose.

Savivaldybės turto 2007 metų ataskaitoje VT-02, kaip ir ankstesniais metais nepagrįstai atvaizduota  VšĮ „Tulpės“ sanatorijos balanse apskaitytas 1717,15 tūkst. Lt vertės turtas, kuriam įsigyti lėšos ankstesniais metais buvo skirtos iš savivaldybės biudžeto. Kadangi šios lėšos skirtos viešajai įstaigai turto įsigijimui, nesugrįžo į savivaldybės balansą turtu, tai neturėjo pasirodyti ir savivaldybės turto ataskaitoje VT-02. Eilę metų kontrolierė nurodė pažeidimus finansuojant viešąsias įstaigas. Viešosios įstaigos, kurios nevykdo viešojo administravimo funkcijų paslaugas turi pirkti, taikant Viešojo pirkimų įstatymo procedūras. Skiriant lėšas viešosioms įstaigoms turto remontui ar jo įsigijimui, nesilaikant teisės aktų reikalavimų, sudaro teisinių neapibrėžtumų dėl įsigyto turto apskaitos, kadangi skirtos lėšos viešajai įstaigai tampa viešosios įstaigos nuosavomis lėšomis, o įsigytas turtas jos nuosavybe.

Tikrinant turto apskaitą buvo atkreiptas dėmesys į kompiuterinės įrangos naudojimą ir pareikšta pastebėjimai į tai kad savivaldybės turto apskaita nėra kompiuterizuota, 2005 metais nupirkta turto programa  neįdiegta.

 Neatitinkant teisės aktų reikalavimų, audituojamais metais Savivaldybėje nevedama bendro išnuomoto turto ir turto nuomos mokesčio apskaita, nėra bendros informacijos apie išnuomotą savivaldybės turtą, planuotas gauti biudžeto pajamas už turto nuomą bei įsiskolinimus.

Atliekant auditus pastebėta, kad efektyvesnis ir veiksmingesnis yra tarpinis (trijų ketvirčių) finansinių ataskaitų vertinimas. Tokio įvertinimo rezultatų pateikimas vadovams suteikia galimybę laiku pataisyti nustatytas klaidas ir pateikti teisingas metines finansines ataskaitas. Toks finansinis auditas atliktas  2008 metų ketvirtą ketvirtį Birštono sporto centre. Audito metu buvo vertinama 2008 metų trijų ketvirčių finansinė atskaitomybė, skirtų savivaldybės biudžeto lėšų panaudojimas centro nuostatuose numatytai veiklai vykdyti. Audituojamuoju laikotarpiu centras vykdė aštuonias programas, kurių vykdymui 2008 metams patvirtinta 1003,00 tūkst. Lt savivaldybės biudžeto asignavimų. Neatsižvelgiant į teisės aktų nuostatas Sporto centre buvo pasirašytos ir apmokėtos autorinės sutartys (2942,00 Lt) už atliktas muzikines ir šokių programas savivaldybės renginiuose, nors pagal esamą situaciją šie  darbai  turėjo būti atlikti  Birštono kultūros centro lėšomis, nereikalaujant papildomų išlaidų. Tikrinimo metu rasti nereikšmingi neatitikimai apskaičiuojant vidutinį darbo užmokestį, bei rengiant pareiginius nuostatus, audito metu buvo ištaisyti. Nustatyta, kad centro parengtos trijų ketvirčių finansinės ataskaitos už 2008 m. atspindi tikrą įstaigos būklę ir veiklos rezultatus, kad savivaldybės biudžeto skirti asignavimai buvo naudojami pagal paskirtį, neviršijant patvirtintų programų sąmatų straipsnių. Parengta audito ataskaita ir išvada pateikta Sporto centrui ir Birštono savivaldybės tarybos kontrolės komitetui.

              Lapkričio mėnesį atlikta patikrinimas dėl galimybės Birštono savivaldybei imti ilgalaikę paskolą, išvada pateikta Savivaldybės tarybai svarstant klausimą dėl paskolos ėmimo.

              Birštono gimnazijoje gruodžio mėnesį atlikta 2008 m. trijų ketvirčių finansinės atskaitomybės auditas. Gimnazijai septyniolikos programų vykdymui 2008 metams buvo patvirtinta iš viso 4498,49 tūkst. Lt valstybės ir savivaldybės biudžeto lėšų. Nustatyta, kad pagal mokinių krepšelio skaičiavimo metodiką, gimnazijoje nepilnai sukomplektuota pradinėse klasėse (aštuoni komplektai) mokinių skaičius, dėl to mokinio krepšelio finansavimui, nepakanka valstybės biudžeto skirtų asignavimų. Kiekvienais metais savivaldybės tarybos sprendimu gimnazijai papildomai skiriama iš savivaldybės biudžeto trūkstamos lėšos mokinio krepšeliui finansuoti. 2008 m. skirta 309,90 tūkst. Lt iš jų 236,90 tūkst. Lt mokytojų darbo užmokesčiui ir 73,00 tūkst. Lt socialinio draudimo įmokoms. Gimnazijoje, nesilaikant Biudžeto sandaros įstatymo ir kitų teisės aktų reikalavimų, gimnazijos delegacijai vykstant į Daniją bendradarbiavimo tikslais, išmokėta lėktuvo bagažo ir sveikatos draudimo išlaidos (iš viso 1452,00 Lt) dviem gimnazijos tarybos nariams, kurie nėra šios biudžetinės įstaigos darbuotojai. Audito metu buvo pateikta rekomendacijos taikant Darbo kodekso nuostatas, dėl terminų skaičiavimo, dėl viešųjų pirkimų taikant įprastinę komercinę praktiką, taip pat dėl personalo  funkcijų atlikimo ir kt. rūpimais klausimais. Parengta audito ataskaita ir išvada pateikta Birštono gimnazijai, Birštono savivaldybės merei, ir kontrolės komitetui.
Atliktų auditų ataskaitos yra sudėtinė išvadų, teikiamų savivaldybės Tarybai dėl metinės biudžeto įvykdymo ataskaitos bei ataskaitos apie savivaldybei nuosavybės teise priklausantį ir patikėjimo teise valdomą valstybės turtą, dalis.
Vadovaudamasi Vietos savivaldos įstatymo nuostatomis Kontrolieriaus tarnybos kontrolierė, kaip ir kiekvienais metais nagrinėjo gyventojų skundus ir prašymus, kuriuose jie prašė išaiškinti jiems rūpimus klausimus. Per 2008 metus Kontrolieriaus tarnyba gavo ir išnagrinėjo vienuolika gyventojų paklausimų, į visus paklausimus buvo išsamiai atsakyta, remiantis teisės aktų reikalavimais.
Kontrolieriaus tarnybos kontrolierė konsultavo biudžetinių įstaigų ir kitų kontroliuojamų įstaigų darbuotojus buhalterinės apskaitos, darbo užmokesčio, turto valdymo ir kitais jiems rūpimais klausimais, taip pat dalyvavo Savivaldybės tarybos, tarybos komitetų posėdžiuose, pagal savo kompetenciją leido įsakymus, priėmė sprendimus, tvarkė tarnybos dokumentaciją. Vadovaujantis Lietuvos archyvų departamento prie Lietuvos Respublikos Vyriausybės generalinio direktoriaus 2001-12-28 įsakymu Nr.88 (su vėlesniais pakeitimais) patvirtintomis Dokumentų tvarkymo ir apskaitos taisyklėmis, 2008 metais archyviniam saugojimui paruoštos  Kontrolieriaus tarnybos 2002-2005 metų dokumentų bylos. 

Kontrolieriaus tarnyba, būdama Savivaldybių kontrolierių asociacijos nare, glaudžiai bendradarbiauja su kolegomis iš kitų savivaldybių, dalyvauja rengiamuose seminaruose, pasitarimuose ir kituose organizuojamuose renginiuose.

Pateikdama ataskaitą, atliktus darbus apibendrinu ne tik atliktų auditų ir išaiškintų pažeidimų bei neatitikimų skaičiumi, bet ir siekiant, kad Savivaldybės turtas ir lėšos  būtų valdomi geriau, taip pat numatant kas reikalinga nuveikti ateityje, taisant daugiausia pasitaikančias problemas:

-skatinti asignavimų valdytojų vidaus kontrolės tobulinimą, kontrolės rizikos veiksnių nustatymą bei jų valdymą;

-sparčiau vykdyti Savivaldybei nuosavybės teise priklausančio ilgalaikio turto inventorizavimo, teisinės registracijos Nekilnojamojo turto registre procedūras;

-didesnį dėmesį skirti naujų teisės aktų pasikeitimams sekti, ir praktiškai taikyti darbe;

-ruoštis Viešojo sektoriaus apskaitos ir atskaitomybės standartų taikymui.

Planuojant savo veiklą, ir atliekant auditus ir patikrinimus stengiamasi, kad  atliekami auditai bei patikrinimai būtų naudingi audituojamiesiems subjektams, leistų  nustatytas klaidas ir neatitikimus ištaisyti audito eigoje bei suteiktų galimybę pakankamai plačiai aptarti rūpimus veiklos klausimus viso audito metu. Savivaldybės kontrolieriaus tarnyba bendradarbiauja ir ateityje sieks geranoriško bendradarbiavimo su audituojamų subjektų darbuotojais, prisidės prie efektyvaus biudžeto lėšų ir turto naudojimo užtikrinant jų panaudojimo viešumą, tai pat skatinant racionalų finansų valdymą bei patikimą kontrolę.

Norėčiau padėkoti visų audituojamų subjektų vadovams ir darbuotojams už geranorišką supratimą ir pastangas siekiant bendro tikslo. Iš savivaldybės tarybos narių tikiuosi objektyvaus Kontrolieriaus tarnybos veiklos vertinimo, konkrečių pastabų ir pasiūlymų siekiant veiksmingesnių ir geresnių rezultatų.

  Kontrolierė




Zita Pranckevičienė

